Onwettige myners sterf in ongelukFoto verskaf deur SAPD Limpopo Die polisie by Driekop, naby Burgersfort in Limpopo, ondersoek ŉ saak van strafbare manslag nadat vier vermeende onwettige myners in ŉ ongeluk gesterf het. Brig. Motlafela Mojapelo, woordvoerder van die polisie, het gesê ŉ vragmotor waarin hulle op die perseel by Maandagshoek gery het, het Saterdagaand omstreeks 21:10 omgeslaan. “ŉ Ondersoek om te bepaal of die slagoffers inderdaad onwettige myners was, duur voort.” Volgens inligting was ses mans in die voertuig op die berg toe die bestuurder skielik uitgeswaai en die vragmotor ŉ paar keer gerol het. “Vier mans is op slag dood en twee is ernstig beseer,” het Mojapelo bygevoeg. Die polisie is na die toneel ontbied en het die slagoffers tussen groot klippe en die wrak aangetref. Die beseerde persone is na ŉ hospitaal geneem. Die polisie in Limpopo was tot dusver suksesvol om onwettige mynbou te bekamp en is grootliks onder beheer gebring sedert die aanvang van provinsiale bedrywighede in Mei 2017, onder leiding van die adjunk provinsiale kommissaris wat vir misdaadbekamping verantwoordelik is, genl.maj. Bafana Linda. Sewentig myners, insluitend die “groot base”, is in hegtenis geneem en daar is beslag gelê op mynbou-toerusting ter waarde van miljoene rand, het Mojapelo verduidelik. Lt.genl. Nneke Ledwaba, provinsiale polisiekommissaris, het gemeenskappe opnuut gewaarsku, veral diegene wat langs die R37 tussen Lebowakgomo en Burgersfort bly, om nie aan onwettige mynbouaktiwiteite deel te neem nie.